Die Nibelungen

Die Nibelungen izenburuak Fritz Langek 1924an sorturiko Die Nibelungen: Siegfried eta Die Nibelungen: Kriemhilds Rache lanak biltzen ditu. XIII. mendeko kontakizunak hartu zituzten oinarri Langek berak eta garai hartan emazte zuen Thea von Harbouk gidoia atontzeko.

Argumentua 

 Die Nibelungen: Siegfried. Siegfried errege Guntherren gaztelurantz abiatu da, honen arreba den Kriemhild andereñoarekin ezkondu nahi du-eta. Bidean Fafnir herensugearekin izango du borroka, eta behin azpiratuta haren odoletan hartzen du bainua, garaiezin bihurtuko delakoan. Siegfrieden bizkarrean baina ezki-hosto batek ez dio uzten odolari gorputza erabat bustitzen, eta, horrela, sorginkeriak ez du erabateko eraginik izango. Kriemhildekin ezkonduko bada, Guntherri lagundu beharko dio Brunhild limurtzen. Eta horretan saiatuko da Siegfried: kapa magikoa erabiliz ikusezintasuna baliatuko du Brunhildi hainbat proba fisikotan irabazteko, eta itxura aldatuta, erregearen irudia hartuta, emakumea liluratuko du. Brunhild, erabat haserre eta minduta, Siegfried hiltzeko eskatuko dio Guntherri, eta honek Hagen von Tronje borreroari horrela egiteko aginduko dio: Siegfriedek herensugearen odolez babestuta ez zuen bizkar zatian lantzaren erasoa jasoko du eta hil egingo da. Gertatutakoaz jakitun, Brunhildek bere burua hilko du. Kriemhild nebarengandik lekutuko da, eta mendekua baino ez du gogoan.

 Die Nibelungen: Kriemhilds Rache. Atilak (Etzelek), hunoen erregeak, Kriemhildekin ezkondu nahi du, eta asmo hori azaltzen dio Guntherri. Neskak baietz dio, prest dagoela, eta badoa Atilaren erresumara. Heldu, ezkondu eta umea dute handik gutxira. Kriemhildek, orduan, familiakoak eta nibelungoak deitzen ditu berarekin elkartzeko, eta hara ailegatutakoan denak hil ditzaten agindua ematen du. Hagen von Tronjek, Siegfried hil zuen hark, Atila eta Kriemhilden ume jaioberria hilko du orain. Kriemhildek borreroa akatuko du. Artean nibelungo guztiak hilak dira.

Aktoreak

Kanpo estekak 

  Die Nibelungen: Siegfried filma IMDB atarian
  Die Nibelungen: Kriemhilds Rache filma IMDB atarian

Alemaniako filmak
Alemaniako film mutuak
Zuri-beltzeko filmak